google/wiki40b huggingface dataset:
जूनागढ़ बौद्ध गुफ़ाएँ

जूनागढ़ बौद्ध गुफाएँ भारत के गुजरात राज्य के जूनागढ़ ज़िले में स्थित एक पुरातत्व स्थल है। यह वास्तव में प्राकृतिक गुफ़ाएँ न होकर, शिलाओं में काटकर बनाएँ गए कक्षों के तीन समूहों का गुट है। इन कक्षों का निर्माण मौर्य राजवंश के सम्राट अशोक महान के काल से लेकर पहली से चौथी शताब्दी ईसवी तक जारी रहा और इनमें बौद्ध भिक्षु निवास करा करते थे।

खपरा कोडिय गुफाएँ

खपरा कोडिय गुफाएँ पूरे जूनागढ़ बौद्ध गुफा परिसर की सबसे पुरानी और सबसे साधारण दिखने वाली गुफाएँ हैं। इनकी दीवारों पर लिखाईयों और अंकित अक्षरों के आधार पर इनका निर्माण तीसरी-से-चौथी शताब्दी ईसापूर्व में सम्राट अशोक के राजकाल में हुआ था। यह गुफाएँ "खंगार महल" के नाम से भी जानी जाती हैं। खपरा कोडिय गुफाएँ प्राचीन सुदर्शन झील के किनारे और उपरकोट दुर्ग से ज़रा बाहर उत्तर दिशा में पूर्व-पश्चिम दिशा में चलने वाली चट्टाने तराश कर बनाई गई थीं। यह झील अब नहीं है। इन गुफाओं के अन्दर जगह कम है, लेकिन इनमें पश्चिम में चतुराई से बनाए गए जलशयों से पानी की अच्छी व्यवस्था देखी जा सकती है। भिक्षु इन गुफाओं का प्रयोग वर्षाऋतु में करते थे। कुछ समय बाद इनके पत्थरों में दरारे पड़ने से पानी निवास-कक्षों में चूने लगा जिस कारणवश इन्हें छोड़ दिया गया। कथाओं के अनुसार भिक्षु इस स्थान को छोड़कर महाराष्ट्र चले गए जहाँ उन्होंने इसी प्रकार के, लेकिन इस से बड़े, निर्माण करे। बाद के काल में यहाँ से पत्थर खोदकर अन्य प्रयोगों में लगाने से इन गुफाओं को बहुत हानि हुई लेकिन इनकी सबसे ऊँची मंज़िल अभी-भी अस्तित्व में है।

बावा प्यारा गुफाएँ

बावा प्यारा (या कभी-कभी "बावा प्यारे") गुफाएँ मोधीमठ के समीप ऊपरकोट दुर्ग से ज़रा बाहर दक्षिण दिशा में स्थित हैं और खपरा कोडिय गुफाओं से कहीं अच्छी हालत में हैं। इनका निर्माण सातवाहन राजकाल में पहली-से-दूसरी शताब्दी ईसवी में हुआ था। चीनी धर्मयात्री हुएन-सांग के वृतांत के अनुसार इन्हें पहली शताब्दी ईसवी में बनाया गया। इन गुफाओं के उत्तरी समूह में चार कक्ष गुफाएँ हैं जबकि दक्षिणपूर्वी समूह में चैत्य और एक बड़ा आंगन है। समूह में तीन मंज़िलों पर बने १३ कक्ष हैं जिनकी कुल मिलाकर चट्टान में तराशी गई लम्बाई ४५ मीटर (१५० फ़ुट) है। इनमें बौद्ध व जैन धर्मों की कलाकारी मिलती हैं।

ऊपरकोट गुफाएँ

यह गुफाएँ ऊपरकोट में एक ३०० फ़ुट गहरी खाई के पार स्थित हैं और आदि कदी वाव के पास हैं। इन्हें दूसरी-से-तीसरी शताब्दी ईसवी में तराशा गया और इनमें सातवाहन वास्तुकला के साथ-साथ यूनानी-स्किथी शैली का मिश्रण दिखता है। भारतीय पुरातत्त्व सर्वेक्षण विभाग के अनुसार "यह गुफा समूह तीन मंज़िलों पर बना है, जिसके भार वहन करने वाले स्तम्भ अर्ध-रूप से देखे जा सकते हैं लेकिन जिसकी केवल दो मंज़िलों पर ही ठीक से फ़र्श बने हुए हैं। सर्वोच्च मंज़िल पर एक गहरा जलाशय है जिसके तीन ओर बराम्दे और पश्चिमी व पश्चिमोत्तरी तरफ़ कक्षासन हैं। निचली मंज़िल में एक गलियारा और स्तम्भ हैं। इन स्तम्भों पर सुंदर नक्काशी करी गई है और इनके निचले, मध्यम और ऊपरी भागों पर अलग डिज़ाइन दिखते हैं। गुफाओं में सुंदर स्तम्भ व द्वार, जलाशय और घोड़े की नाल के आकार की चैत्य खिड़कियाँ हैं। ध्यान लगाने के लिए एक सभागृह और कक्ष है।
फणीश्वर नाथ "रेणु"

फणीश्वर नाथ 'रेणु'  (4 मार्च 1921 औराही हिंगना, फारबिसगंज - ११ अप्रैल १९७७) एक हिन्दी भाषा के साहित्यकार थे। इनके पहले उपन्यास मैला आंचल को बहुत ख्याति मिली थी जिसके लिए उन्हें पद्मश्री पुरस्कार से सम्मानित किया गया था।

जीवनी

फणीश्वर नाथ ' रेणु ' का जन्म 4 मार्च 1921 को बिहार के अररिया जिले में फॉरबिसगंज के पास औराही हिंगना गाँव में हुआ था। उस समय यह पूर्णिया जिले में था। उनकी शिक्षा भारत और नेपाल में हुई। प्रारंभिक शिक्षा फारबिसगंज तथा अररिया में पूरी करने के बाद रेणु ने मैट्रिक नेपाल के विराटनगर के विराटनगर आदर्श विद्यालय से कोईराला परिवार में रहकर की। इन्होने इन्टरमीडिएट काशी हिन्दू विश्वविद्यालय से 1942 में की जिसके बाद वे स्वतंत्रता संग्राम में कूद पड़े। बाद में 1950 में उन्होने नेपाली क्रांतिकारी आन्दोलन में भी हिस्सा लिया जिसके परिणामस्वरुप नेपाल में जनतंत्र की स्थापना हुई। पटना विश्वविद्यालय के  विद्यार्थियों के साथ छात्र संघर्ष समिति में सक्रिय रूप से भाग लिया और जयप्रकाश नारायण की सम्पूर्ण क्रांति में अहम भूमिका निभाई।  १९५२-५३ के समय वे भीषण रूप से रोगग्रस्त रहे थे जिसके बाद लेखन की ओर उनका झुकाव हुआ। उनके इस काल की झलक उनकी कहानी तबे एकला चलो रे में मिलती है। उन्होने हिन्दी में आंचलिक कथा की नींव रखी। सच्चिदानन्द हीरानन्द वात्स्यायन अज्ञेय, एक समकालीन कवि, उनके परम मित्र थे। इनकी कई रचनाओं में कटिहार के रेलवे स्टेशन का उल्लेख मिलता है।

लेखन-शैली

इनकी लेखन-शैली वर्णणात्मक थी जिसमें पात्र के प्रत्येक मनोवैज्ञानिक सोच का विवरण लुभावने तरीके से किया होता था। पात्रों का चरित्र-निर्माण काफी तेजी से होता था क्योंकि पात्र एक सामान्य-सरल मानव मन (प्रायः) के अतिरिक्त और कुछ नहीं होता था। इनकी लगभग हर कहानी में पात्रों की सोच घटनाओं से प्रधान होती थी। एक आदिम रात्रि की महक इसका एक सुंदर उदाहरण है।
रेणु की कहानियों और उपन्यासों में उन्होंने आंचलिक जीवन के हर धुन, हर गंध, हर लय, हर ताल, हर सुर, हर सुंदरता और हर कुरूपता को शब्दों में बांधने की सफल कोशिश की है। उनकी भाषा-शैली में एक जादुई सा असर है जो पाठकों को अपने साथ बांध कर रखता है। रेणु एक अद्भुत किस्सागो थे और उनकी रचनाएँ पढते हुए लगता है मानों कोई कहानी सुना रहा हो। ग्राम्य जीवन के लोकगीतों का उन्होंने अपने कथा साहित्य में बड़ा ही सर्जनात्मक प्रयोग किया है।
इनका लेखन प्रेमचंद की सामाजिक यथार्थवादी परंपरा को आगे बढाता है और इन्हें आजादी के बाद का प्रेमचंद की संज्ञा भी दी जाती है। अपनी कृतियों में उन्होंने आंचलिक पदों का बहुत प्रयोग किया है।
२७७१ ईसा पूर्व

२७७१ ईसा पूर्व ईसा मसीह के जन्म से पूर्व के वर्षों को दर्शाता है। ईसा के जन्म को अधार मानकर उसके जन्म से २७७१ ईसा पूर्व या वर्ष पूर्व के वर्ष को इस प्रकार प्रदर्शित किया जाता है। यह जूलियन कलेण्डर पर अधारित एक सामूहिक वर्ष माना जाता है। अधिकांश विश्व में इसी पद्धति के आधार पर पुराने वर्षों की गणना की जाती है। भारत में इसके अलावा कई पंचाग प्रसिद्ध है जैसे विक्रम संवत जो ईसा के जन्म से ५७ या ५८ वर्ष पूर्व शुरु होती है। इसके अलावा शक संवत भी प्रसिद्ध है। शक संवत भारत का प्राचीन संवत है जो ईसा के जन्म के ७८ वर्ष बाद से आरम्भ होता है। शक संवत भारत का राष्ट्रीय कैलेंडर है।
ट्रम्फ मोटरसाइकिल्स लि॰ (ब्रिटेन)

ट्रम्फ मोटरसाइकिल ब्रिटिश कम्पनी द्वारा बनायी गयी दो साइलेंसर वाली मोटरसाइकिल है। इसकी निर्माता कम्पनी ट्रम्फ ने मिलान में आयोजित ऑटो एक्सपो में इस बात की पुष्टि की है कि इस मोटरसाइकिल के 250 सीसी मॉडल का निर्माण बहुत ही शीघ्र भारत में मानेसर (हरियाणा) स्थित कम्पनी के नये प्लाण्ट में किया जायेगा।
आगामी ५ फ़रवरी से ११ फ़रवरी २०१४ तक ग्रेटर नोएडा में आयोजित होने वाले १२वें ऑटो एक्सपो में इस मोटरसाइकिल के १० मॉडल देखने को मिलेंगे।
हिन्दुस्तान टाइम्स डॉट कॉम में प्रकाशित एक खबर के मुताबिक इन सभी मॉडलों की कीमत 5.9 लाख से लेकर 20.5 लाख रुपये होगी। जबकि इसका लोकप्रिय मॉडल बॉनेविले टी१०० (अंग्रेजी: Bonneville T100) 5.7 लाख से 6.6 लाख के बीच उपलब्ध होगा।.
पञ्चावती

पंचावती नेपालके पुर्वांचल विकास क्षेत्रके सगरमाथा अंचलके उदयपुर जिलाकी एक गाँव विकास समिति है।
सांति दी टिटो

सांति दी टिटो (अंग्रेज़ी: Santi di Tito; मार्च ६, १५३६ - जुलाई २३, १६२३) एक महत्वपूर्ण इतालवी चित्रकार थे।
मालावत् पूर्ण

मालावत् पूर्ण (तेलुगु: మాలావత్ పూర్ణ ; जन्म : १० जून २००० ई॰) भारत की पर्वतारोहिणी है जिसने मात्र १३ वर्ष की आयु में २५ मई २०१४ को विश्व की सबसे ऊँची चोटी माउण्ट एवरेस्ट पर चढ़ने में सफलता प्राप्त की। वह इस शिखर तक पहुँचने वाली सबसे युवा महिला है।
मालावत पूर्ण का जन्म तेलंगाना के निजामाबाद जिले के 'पकल' गाँव में हुआ था। उसके पिता एक किसान हैं।
2010 में अमेरिका के एक लड़का मांउट फतह किया था  जो मात्र उससे 1 महीने की छोटी है
दिव्यांका त्रिपाठी

प्रारंभिक जीवन

त्रिपाठी का जन्म - 14 दिसम्बर,१९८४ में भोपाल, मध्य प्रदेश में हुआ था। उनकी स्कूली शिक्षा व कॉलेज की पढाई "नूतन कॉलेज" भोपाल से हुई थी। त्रिपाठी ने उत्तरकाशी में नेहरू इंस्टीट्यूट ऑफ माउंटेनियरिंग से पर्वतारोहण कोर्स और भोपाल राइफल अकादमी से राइफल शूटिंग कोर्स किया। राइफलरी में उन्हें स्वर्ण पदक भी मिला था।

करियर

त्रिपाठी ने भोपाल में आकाश वाणी से बतौर एंकर के रूप में अपने करियर की शुरुआत की थी। २००३ में "पेंटीन जी क्वीन" में "मिस ब्यूटीफुल स्किन" का पुरस्कार भी जीता था। २००५ में दिव्यांका ने "बेस्ट सिने स्टार की खोज" में भाग लिया था, जिसमे उन्हें "भोपाल जोन" से विजेता घोषित किया गया। २००५ में उन्हें "मिस भोपाल" के ताज से नवाजा गया। 
उन्होंने अपन टेलीविज़न करियर दूरदर्शन से शुरू किया था। परन्तु उन्हें पहचान जी टीवी के शो "बनू मई तेरी दुल्हन" से मिली। उन्होंने इस सीरियल के लिए बहुत से पुरस्कार भी जीते। बाद में उन्होंने "मिस्टर एंड मिसेज शर्मा अल्लाहबाद वाले" में "रश्मि शर्मी" का किरदार भी निभाया।  
२०१३ से वह "ये है मोहब्बते" शो में "इशिता भल्ला" का किरदार निभा रही है (करण पटेल के साथ ) जों कि एक डेंटिस्ट है। इस रोल के लिए उन्हें काफी सारे पुरस्कार मिले जैसे "बोरो प्लस बेस्ट एक्ट्रेस इन अ लीड रोल", "लायनस गोल्ड अवार्ड फॉर बेस्ट एक्ट्रेस इन अ लीड रोल"। २०१५ में उन्हें शान-ऐ-भोपाल अवार्ड मिला। २०१६ में उन्हें स्टार परिवार अवार्ड्स में ६ पुरस्कार मिले। वह टेलीविज़न इंडस्ट्री की सबसे लोकप्रिय अभिनेत्रियों में से एक हैं।
राष्ट्रीय हरित न्यायाधिकरण (भारत)

भारत राष्ट्रीय हरित न्यायाधिकरण व्यवस्था शुरू कर दुनिया में ऐसा तीसरा देश बन गया है, जहाँ पर्यावरण मामलों की सुनवाई के लिए विशेष अदालतें चलती हैं।
उच्चतम न्यायालय के पूर्व न्यायाधीश लोकेश्वरसिंह पंता(वर्तमान अध्यक्ष आदर्श कुमार गोयल) को न्यायाधिकरण का पहला अध्यक्ष बनाया गया है,और उन्होंने पदभार संभाल लिया है। इस न्यायाधिकरण की चार क्षेत्रीय पीठ होंगी।
न्यायाधिकरण के अस्तित्व में आने के साथ राष्ट्रीय पर्यावरण अपीली प्राधिकार अस्तित्व में नहीं रह जाएगा तथा उसके समक्ष के सारे मामले नए संस्था को स्थानांतरित कर दिया गया है।
इस न्यायाधिकरण की स्थापना राष्ट्रीय हरित न्यायाधिकरण कानून के तहत किया गया है जिस कानून को इस वर्ष के आरंभ में संसद के द्वारा पारित किया गया था।
भारत से पहले ऑस्ट्रेलिया और न्यूजीलैंड ही केवल दो देश हैं, जिनके पास पर्यावरण संबंधी मसलों के निपटारे के लिए विशेष अदालत है। पिछले वर्ष अप्रैल में उच्चतम न्यायालय के न्यायाधीश के पद से अवकाश ग्रहण करने वाले पंता ने कहा कि उन्हें जो जिम्मेदारी सौंपी गई है, उसे पूरा करने की कोशिश करने का उनका प्रयास होगा।
इस न्यायाधिकरण में 20 सदस्य होंगे जिसमें 10 न्यायापालिका क्षेत्र के और 10 सदस्य पर्यावरण के विभिन्न क्षेत्रों के विशेषज्ञ होंगे। (भाषा)
स्पन्दित शक्ति

स्पन्दित शक्ति (Pulsed power) किसी अवयव में अपेक्षाकृत लम्बे समय में ऊर्जा एकत्र करके इस ऊर्जा को अल्प समय में निर्मुक्त करने का विज्ञान और प्रौद्योगिकी है। इससे हमें अल्प समय के लिये अत्यधिक तात्क्षणिक शक्ति (instantaneous power) प्राप्त हो जाती है। उदाहरण के लिये, किसी संधारित्र में धीरे-धीरे करके १ जूल ऊर्जा एकत्र की जाय और इस ऊर्जा को केवल १ माइक्रोसेकेण्ड में ही किसी लोड में निर्मुक्त कर दिया जाय तो एक माइक्रोसेकेण्ड की अवधि के लिये उस लोड को १ मेगावाट तात्क्षणिक शक्ति मिलेगी। किन्तु इसी १ जूल ऊर्जा को किसी लोड में १ सेकेण्ड में निर्मुक्त किया जाय तो उस लोड को केवल १ वाट तात्क्षणिक ऊर्जा मिलेगी।
स्पन्दित शक्ति का उपयोग अनेक क्षेत्रों में होता है, जैसे- राडार, कण त्वरक, अति उच्च चुम्बकीय क्षेत्र उत्पन्न करने के लिये, फ्यूजन अनुसंधान, विद्युतचुम्बकीय स्पन्द (पल्सेस), तथा उच्च शक्ति वाले स्पन्दित लेजर आदि।
पुनर्गति

पुनर्गति एक संस्कृत शब्द है। हिन्दी में इस शब्द का उपयोग किसी रूके हुये कार्य के पुनः संचालन से सम्बद्ध रखता है।
मालण

मालण गुजराती कवि थे। उन्हे गुजराती साहित्य में आख्यान काव्य का जन्मदाता माना जाता है। अपनी एक कृति में उन्होंने स्वयं लिखा है कि गुजरात की पुराणप्रिय जनता के संतोष के लिये ही गुजराती भाषा में संस्कृत के पौराणिक आख्यानों के लेखन का संकल्प उनके मन में उत्पन्न हुआ। इसके लिये कदाचित् उनका विरोध भी हुआ। मालण के विषय में अन्य उल्लेखनीय बात उनकी अनन्य रामभक्ति है जो उन्हें रामानंदी संप्रदाय के संपर्क से प्राप्त हुई थी। रामभक्त होने से पूर्व वे शैव थे। संस्कृत साहित्य का उन्होंने यथेष्ट परिशीलन किया था। उनके पांडित्य का सर्वोत्कृष्ट प्रमाण कादम्बरी का अनुवाद है जिसे कुछ विद्वान् उनकी श्रेष्ठतम कृति मानते हैं। कवि का वास्तविक मूल्यांकन उसकी मौलिक रचनाओं से ही होता है। तथापि अनुवादकौशल की दृष्टि से कादंबरी की महत्ता निर्विवाद है। राम और कृष्ण के वात्सल्य भाव से युक्त उत्कृष्ट पदों की रचना मालण की और विशेषता है।
मालण का समय सामान्यत: सभी गुजराती इतिहासकारों ने १५ वीं शती ई० में माना है तथापि उसे सर्वथा असंदिग्ध नहीं कहा जा सकता। मालण के विशेषज्ञ रा० चु० मोदी ने उन्हें नरसी का समकालीन मानते हुए सं० १४९० से १५७० के बीच स्थापित किया है पर अन्यत्र उनका मृत्यु काल स० १४४५-४६ के लगभग अनुमानित किया गया है। क० मा० मुंशी के अनुसार उनका जीवनकाल सन् १४२६ से १५०० के बीच तथा के० का० शास्त्री के मत से जन्म सं० १५१५-२० के लगभग संभव है। उपलब्ध रूप में कादंबरी की भाषा से इतनी प्राचीनता की संगति नहीं बैठती। मालण कृत दशमस्कंध में प्राप्त होनेवाले कतिपय ब्रजभाषा के पद भी यदि प्रामाणिक हैं, तो मालण को के० का० शास्त्री के अनुसार 'ब्रजभाषा का आदि कवि' सिद्ध करने के स्थान पर समयच्युत करने के पक्ष में ही वे अधिक सहायक प्रतीत होते हैं। मालण और 'हरिलीला षोडस कला' के रचयिता भीम के वेदांतपारंगत गुरु पुरुषोत्तम की एकता सिद्ध करने का प्रयास भी किया गया है, परंतु यह दुरुह कल्पना मात्र लगती है। 'बीजु' 'नलाख्यान' और 'मालणसुत' विष्णुदास रचित 'उत्तर कांड' की तिथियाँ भी असंदिग्ध नहीं है।
फॉण्ट परिवर्तक

फॉण्ट परिवर्तक एक ऐसा सॉफ्टवेयर होता है जो कि एक फॉण्ट में लिखे टैक्स्ट को दूसरे फॉण्ट में बदलता है। वास्तव में यह 'फॉण्ट परिवर्तन' के बजाय 'इनकोडिंग परिवर्तन' करते हैं। उदाहरण के लिए कृतिदेव१० को यूनिकोद में बदलने वाला परिवर्तक कृतिदेव की लिगेसी इनकोडिंग को यूनिकोड में बदल देगा। 
यूनिकोड फॉण्टों को फॉण्ट परिवर्तक की आवश्यकता नहीं होती, पाठ सम्पादित्र में टैक्स्ट को सलैक्ट करके फॉण्ट बदलने से ही बदल जाता है। नॉन-यूनिकोड फॉण्टों को आपस में बदलने (एक नॉन-यूनिकोड फॉण्ट को दूसरे नॉन-यूनिकोड फॉण्ट में) अथवा नॉन-यूनिकोड फॉण्ट को यूनिकोड फॉण्ट में बदलने के लिये फॉण्ट परिवर्तक प्रयोग होता है।
आजकल विभिन्न फाँट से यूनिकोड फाँट में या यूनिकोड को पुराने फॉण्ट (लिगेसी फांट) में परिवर्तित करने की सुविधा उपलब्ध है।
गाऊसी पूर्णांक

संख्या सिद्धान्त में, गाऊसी पूर्णांक एक समिश्र संख्या है जिसके वास्तविक और काल्पनिक भाग दोनों पूर्णांक होते हैं।
किलनी

किलनी (Tick) छोटे वाह्य परजीवी जानवर हैं जो स्तनधारियों, पक्षियों और कभी-कभी सरीसृपों एवं उभयचरों के शरीर पर रहकर उनके खून चूसकर जीते हैं। इन्हें 'कुटकी' और 'चिचड़ी' भी कहते हैं। ये बहुत से रोगों के वाहक भी हैं जैसे लाइम रोग (Lyme disease), Q-ज्वर, बबेसिओसिस, आदि।
आईसीसी टी20ई विश्व कप अमेरिका क्वालिफायर 2018-19

2018-19 आईसीसी टी20ई विश्व कप अमेरिका क्वालीफायर टूर्नामेंट 2020 आईसीसी टी20ई विश्व कप के लिए योग्यता प्रक्रिया के हिस्से के रूप में खेला जाता है।
अंतर्राष्ट्रीय क्षेत्रीय परिषद (आईसीसी) द्वारा बारह क्षेत्रीय क्वालीफायर आयोजित किए गए थे, जिसमें 62 टीमों के साथ पाँच क्षेत्रों में 2018 के दौरान प्रतिस्पर्धा हुई - अफ्रीका (3 समूह), अमेरिका (2), एशिया (2), पूर्वी एशिया प्रशांत (2) और यूरोप (3)। 2019 में इनमें से शीर्ष 25 पक्ष पाँच क्षेत्रीय फाइनल में आगे बढ़े, सात टीमों के साथ फिर 2019 आईसीसी टी20ई विश्व कप क्वालीफ़ायर में प्रतिस्पर्धा करने के लिए, आईसीसी टी20ई चैम्पियनशिप से छह सबसे कम रैंक वाले पक्षों के साथ।
पहला उप-क्षेत्रीय क्वालीफायर संयुक्त राज्य अमेरिका में दूसरे के साथ अर्जेंटीना में आयोजित किया गया था। प्रत्येक समूह में शीर्ष दो टीमें क्षेत्रीय फाइनल टूर्नामेंट के लिए आगे बढ़ीं, जो आईसीसी टी20ई विश्व कप क्वालीफायर 2019 के लिए दो अमेरिकी प्रवेशकों का निर्धारण करेगी। अप्रैल 2018 में, इंटरनेशनल क्रिकेट काउंसिल (आईसीसी) ने 1 जनवरी 2019 से सदस्य पक्षों के बीच खेले गए ट्वेंटी-20 मेन्स मैचों को पूर्ण अंतर्राष्ट्रीय दर्जा दिया। इसलिए, क्षेत्रीय फाइनल में सभी मैच ट्वेंटी-20 अंतरराष्ट्रीय (टी20ई) के रूप में खेले जाएंगे।
दक्षिणी उप क्षेत्र समूह से, बरमूडा और केमैन द्वीप दोनों अमेरिका के क्षेत्रीय फाइनल के लिए योग्य हैं। उत्तरी उप क्षेत्र से, कनाडा और संयुक्त राज्य अमेरिका भी अमेरिका के क्षेत्रीय फाइनल के लिए योग्य थे।
क्षेत्रीय फाइनल वर्तमान में 18 से 25 अगस्त 2019 तक बरमूडा में आयोजित किया जा रहा है। 22 अगस्त 2019 को होने वाले मैचों के समापन के बाद, कनाडा और बरमूडा दोनों टी20ई विश्व कप क्वालीफायर में आगे बढ़े थे।
वृहत गुजरात समिति

यह भारत का एक प्रमुख संगीत शिक्षण संस्थान हैं। यह संगीत शिक्षण संस्थान अहमदाबाद में स्थित हैं।
उदय फाउंडेशन

उदय फाउंडेशन नई दिल्ली, भारत में स्थित एक स्वयं सेवक संगठन है। अर्जुन उदय नाम का बालक वर्ष 2007 में जन्मजात विकार के साथ पैदा हुआ था उसके इलाज के दौरान उसके माता पिता ने इस संगठन की स्थपना करने का निर्णय लिया। संगठन बच्चों के कल्याण, चिकित्सा, बेघर लोगों के की गरिमा और आपदा राहत के क्षेत्र में काम करता है
सुपर-३०

आनंद कुमार जी ने सुपर ३० कि शुरवात कैसे कि

सुपर 30 की शुरवात 2003 में हुई थी ! इस institute  कि founder आनंद कुमार जी है. Anand Kumar जी अपना एक अलग सा Institute भी चलते है. उनके Institute का नाम Ramanuj School of Mathematics है। super 30 के सभी बच्चो को मुप्त में शिक्षा दी जाती है ! 
Ramanuj school of  Mathematics से जो कुछ भी पैसा मिलता है ! उससे super 30 के छात्रो को पढ़ाया जाता है ! Anand Kumar ने इस institute कि शुरवात गरीब बच्चो को IIT के लिए तैयार करने के लिया किया था। उनका कहना है, कि भारत देश में बहुत से होनहार छात्र है, जो पैसे के कारण आगे नही पढ़ पाते है। और अपने काबिलियत को देते है,  इसीलिए वैसे बच्चो को वह मुप्त में पढकर उन्हें काबिल बन सके ! 
इसीलिए Anand Kumar  के इस कठिन परिश्रम को आज पूरी दुनिया सलाम करती है ! उन्हें लोग Super 30 man और Super Teacher के नाम से भी जानते है !

आनंद कुमार जी कौन है !

आनंद कुमार सुपर 30 के सस्थांपक है ! यह ” Super 30 “ के नाम से एक Institute चलते है ! जिसमे गरीब छात्रो को IIT कि फ्री में कोचिंग क्लास दी जाती है ! आनंद कुमार एक गणितग्य होने के साथ – साथ एक अच्छे Teacher भी है ! 
आनंद कुमार जी एक ऐसे व्यक्ति है ! जिन्होंने गरीब छात्रो को मुप्त में शिक्षा देकर उनकी काबिलियत को समझा है ! इनका मुख्य उद्देश्य है, कि गरीब छात्रो को IIT JEE में प्रवेश के लिए तैयारी करना। 
IIT में हर छात्र प्रवेश पाने के लिए सपने देखता है ! कुछ छात्र होनहार होने के बावजूद भी IIT में प्रवेश नही ले पाते है ! 
IIT का Full Form – India Institute of Technology
क्युकी उनके पास इतने पैसे नही होते है. कि वह एक अच्छी कोचिंग कर सके इसीलिए उनके सपने को पूरा करने के लिए आनंद कुमार सुपर 30 के छात्रो को मुप्त में शिक्षा देते है !
श्रेणीक्रम और समानांतरक्रम परिपथ

बहुत से विद्युत या इलेक्ट्रॉनिक घटकों या अवयवों को जोड़कर विद्युत परिपथ बनते हैं। परिपथों में घटक दो प्रकार से जोड़े जा सकते हैं:
श्रेणीक्रम और समानांतरक्रम में। जिस परिपथ में सभी घटक श्रेणीक्रम में जुड़े हों, उसे श्रेणी परिपथ और जिस परिपथ में सभी घटक समानांतर क्रम में जुड़े हों उसे समानांतर परिपथ कहा जा सकता है। श्रेणी परिपथ में हरेक घटक से समान धारा प्रवाहित होती है, जबकि समानांतर परिपथ में हरेक घटक पर समान वोल्टता उपलब्ध होती है। श्रेणी परिपथों में प्रत्येक घटक का कार्यरत रहना आवश्यक है, अन्यथा परिपथ टूट जायेगा। समांतर परिपथों में कोई भी घटक खराब होने पर भी शेष घटक कार्य करते रहेंगे, किन्तु किसी भी घटक को शॉर्ट सर्किट होने पर पूरा परिपथ शॉर्ट-सर्किट हो सकता है। 
यदि किसी परिपथ में किसी स्थान पर १० ओम के प्रतिरोध की आवश्यकता है किन्तु वह उपलब्ध नहीं है किन्तु ५-५ ओम के दो प्रतिरोध सुलभ हैं तो इनको श्रेणीक्रम में जोड़कर लगाया जा सकता है। इसी प्रकार यदि २०-२० ओम के दो प्रतिरोध उपलब्ध होने पर उन्हें समान्तरक्रम में जोड़ देने से १० ओम का तुल्य प्रतिरोध प्राप्त हो जाता है। डेढ़-दो वोल्ट सहन कर सकने वाले सैकड़ों बल्बों को श्रेणीक्रम में जोड़कर २३० वोल्ट से घरेलू बिजली से उनको जगमगाया जाता है। कहीं पर २४ वोल्ट की जरूरत हो तो १२ वोल्ट वाली दो बैटरियों को श्रेणीक्रम में जोड़कर २४ वोल्ट प्राप्त किया जा सकता है। परिपथों में भिन्न प्रकार के अवयव भी श्रेणीक्रम या समान्तरक्रम में जुड़े हो सकते हैं उदाहरण के लिये डायोड की रक्षा के लिये उसके श्रेणीक्रम में उपयुक्त मान का फ्यूज लगा दिया जाता है; या पंखे को चालू/बंद करने के लिये उसके श्रेणीक्रम में एक स्विच डाला जाता है। इसी तरह किसी विद्युत-अपघट्टीय संधारित्र में उल्टी दिशा में वोल्टता न लग जाये इसके लिये उसके समान्तरक्रम में एक डायोड (उचित पोलैरिटी में) डाल दिया जाता है। किसी स्थान पर २ अम्पीयर धारा वहन कर सकने वाला डायोड लगाना हो तो १ एम्पीयर धारा वहन कर सकने वाले दो डायोड समान्तरक्रम में लगा देने से भी काम चल सकता है।

श्रेणीक्रम संयोजन

जब विद्युत के दो या अधिक घटक इस प्रकार जोड़े जाते हैं कि सबमें एक ही धारा प्रवाहित हो तो इसे श्रेणीक्रम कहते हैं। अर्थात, श्रेणीक्रम में जुड़े सभी अवयवों में प्रत्येक क्षण एक समान धारा प्रवाहित होती है। किन्तु उन अलग-अलग घटकों के सिरों के बीच का विभवान्तर उन घटकों के विद्युतीय गुणों (प्रतिरोध, प्रेरकत्व, धारिता, या V-I गुणधर्म) पर निर्भर होती है। उदाहरण के लिये यदि १० ओम, २० ओम और ५० ओम के तीन प्रतिरोधों को श्रेणीक्रम में जोड़ा गया हो और १० ओम वाले प्रतिरोध में २ एम्पियर धारा बह रही हो तो २० ओम एवं ५० ओम वाले प्रतिरोधों में भी २ एम्पीयर धारा प्रवाहित हो रही होगी। किन्तु इन तीनों प्रतिरोधकों के विभवान्तर अलग-अलग (क्रमश: २० वोल्ट, ४० वोल्ट तथा १०० वोल्ट) होंगे।
टोबेको इच्च वाइरस

टोबेको इच्च वाइरस एक विषाणु है।
लिलि

लिलि (Lily या Lilium) लिलिएसी कुल (Liliaceae), का जीनस है, जिसके १०० स्पीशीज़ हैं। इसके पौधे कठोर, अर्धकठोर तथा कंदीय शाक होते हैं। लिलि के कीपाकार फूल अपनी सुंदरता सुगंध एवं आकृति के कारण विख्यात हैं। फूलों की पंखुड़ियों में बाहर की ओर भूरी, या गुलाबी वर्णरेखाएँ रहती हैं और अंदर की ओर पीली अथवा श्वेत आभा रहती है। इसका तना कई फुट ऊँचा होता है और इसमें अंतस्थ फूल, या अंतस्थ फूलगुच्छ लगता है।
यह वंश उत्तरी शीतोष्ण क्षेत्र का देशज है और इसका प्रवर्धन, बीज, शाल्कीकंद, पत्र प्रकलिकाओं (bulbils) तथा भूस्तरी द्वारा होता है। टाइगर लिलि, मैडोना लिलि, चीनी लिलि, जापानी लिलि, श्वेत ऐस्टर लिलि, प्याज, लहसुन तथा शतावरी (Asparagus) इसके मुख्य सदस्य हैं। केवल लिलियन वंश के पौधे ही लिलि कहे जाने चाहिए, पर अन्य पौधे भी लिलि कहे जाते हैं जो लिलि हैं नहीं, जैसे कुमुदिनी (वाटर लिलि) तथा लिलि ऑव वैली इत्यादि।
गहरी, बलुई दोमट तथा उचित तरह सिंचित मिट्टी में लिलि उत्तम रूप से उगती है। अधिकांश लिलियों के कंद विलंबित वर्षा के बाद छह इंच गहरी मिट्टी में लगाए जाते हैं। मोज़ेइक (mosaic) तथा बॉट्रिटिस ब्लाइट (botrytis blight) नामक बीमारियाँ लिलि के लिए घातक होती हैं।
अश्विनी भावे

फिल्मी सफर

अश्विनी पहले टेलिविजन धारावाहिक में काम करती थी और फिर उन्हें फिल्में मिलना शुरू हुई।
निम्न दाब क्षेत्र

निम्न दाब क्षेत्र या कम दाब का क्षेत्र उस जगह को कहते हैं, जहाँ वायु मण्डल का दाब आस पास के क्षेत्र से कम हो जाता है। जब आसपास के क्षेत्र में दाब अधिक होता है, तो वहाँ की हवा उस निम्न दाब के क्षेत्र में प्रवेश करती है। इसके साथ कई बार बादल भी आ जाते हैं, जो वर्षा के मुख्य कारण बनते हैं। इसके अलावा हवा घूमने लगता है और चक्रवात भी बन जाता है।

रचना

जब वायु मण्डल में निम्न दाब का क्षेत्र बन जाता है और आस पास उच्च दाब का क्षेत्र होता है, तो वह एक दूसरे के जगह में आने के लिए कोशिश करते हैं। निम्न दाब के क्षेत्र में हवा बहुत कम होती है और उच्च दाब के क्षेत्र में वायु कम जगह में ही बहुत मात्रा में होती है। इस कारण उच्च दाब के क्षेत्र से हवा तेजी से निम्न दाब के क्षेत्र में प्रवेश करती है।
बम्बोलिम

इतिहास

एतिहासिक दस्तावेजो के अनुसार, बम्बोलिन गौड सारस्वत ब्राह्मणों के गोवा में आने पर उनके द्वारा तिसवाड़ी क्षेत्र में बसाए गए तीस अवस्थापनों में से एक था। बम्बोलिन पर विभिन्न कालों में विभिन्न राजवंशों का शासन रहा था और जिसके कारण इन सभी की छाप यहाँ की संस्कृति और परम्पराओं पर पड़ी है जिनमें से कुछ हैं चन्द्रपुर के भोज, सतवाहन, क्षत्रप राजवंश, अभीर राजवंश, कादम्ब, चालुक्य इत्यादि। चौदहवीं शताब्दी में बम्बोलिन, विजयनगर साम्राज्य का भाग बना।
1469 में बम्बोलिम, गुलबर्ग के बहामनी सुल्तानों के अधिकार में आया। इसके पश्चात, पन्द्रहवी सदी में गोवा को परास्त करने के बाद बम्बोलिन, आदिल शाही सल्तन के अधीन आया। और फिर 1510 में पुर्तगालियों ने आदिल शाही सल्तनत को परास्त कर गोवा को अपने साम्राज्य के अधीन ले लिया और साथ ही में बम्बोलिन को भी। 1961 तक बम्बोलिन पर पुर्तगाल का शासन रहा और फिर उसी वर्ष भारत द्वारा पुर्तगाल को परास्त करने पर गोवा के साथ ही बम्बोलिन का भारतीय राज्यक्षेत्र में विलय कर लिया गया।

भूगोल

बम्बोलिम 15.45°N 73.85°E के निर्देशांक पर स्थित है। इसकी औसत ऊँचाई 3 मीटर है।

स्थानीय अर्थव्यवस्था

बम्बोलिन की अर्थव्यवस्था मुख्यत: पर्यटन और इससे सम्बन्धित रोज़गारों पर निर्भर है। दिसम्बर से फ़रवरी तक के महीने बम्बोलिन में पर्यटन के शीर्ष महीने हैं। मछली पकड़ने के उद्योग का भी यहाँ की अर्थव्यवस्था में योगदान है।

जनसांख्यिकी

भारत की 2001 की जनगणना में यहाँ की कुल जनसंख्या 5,319 थी। कुल जनसंख्या में पुरुष 64% और महिलाएँ 36% थीं। बम्बोलिन की औसत साक्षरता दर 82% था जो राष्ट्रीय औसत 59.5% से अधिक था। 10% जनसंख्या 0-6 वर्ष आयुवर्ग के लोगों की थी।
चेरुश्शेरि नंपूतिरि

चेरुश्शेरि नंपूतिरि मलयालम कवि। ये मलाबार में पैदा हुए थे तथा उदयवर्मन् के दरबार में रहते थे जो 15वीं शताब्दी में एक छोटे से राज्य कोलत्तुनाड पर शासन करते थे। ये कृष्णगाथा के लेखक हैं। कविता में श्रीकृष्ण के विषय की उन कहानियों का वर्णन है जिनका संबंध उनके जन्म से लेकर अंत तक है। महाकाव्य की समस्त 47 कहानियाँ श्रीमद्महाभागवतम् से ली गई है। चेरुश्शेरि ने सभी रसों के विकास में समान रूप से ध्यान दिया है। महाकाव्य अपने माधुर्य एवं प्रसाद गुण के लिए प्रसिद्ध है। श्रीकृष्ण के बाल्यकाल का विस्तृत निरूपण, रासक्रीड़ा एवं ऋतु इत्यादि के वर्णन पूर्णरूपेण लोकप्रिय है। नंपूतिरि होने के कारण विनोद स्वाभाविक था और वह अनेक उद्धरणों में व्यक्त है। कहीं कहीं उनमें मृदु व्यंग भी है। चेरुश्शेरि ने अपने पूर्ववर्ती लेखकों द्वारा प्रयुत्त संस्कृत एवं तमिल छंदों का बहिष्कार किया है। और अपने महाकाव्य को गाथावृक्त में लिखा है जिसे "मंजरि" कहते हैं।
कृष्णगाथा प्रथम महाकाव्य है जिसे विशुद्ध एवं सरल मलयालम में लिखा गया है। कवि कविता की भाषा को बोलचाल की भाषा के निकट लाया है। सबसे प्रथम उन्होंने ही यह प्रदर्शित किया कि मलयालम भाषा में मानव भावनाओं की सूक्ष्म से सूक्ष्म बातों को व्यक्त करने की क्षमता है। उनका काव्य अलंकारों से परिपूर्ण है और वह अपने छंदों के लिए विशेष रूप से प्रशंसा के पात्र हैं।
बेनीवाल

बेनीवाल जाट और बिश्नोई गोत्र है जिसके लोग मुख्यतः राजस्थान, हरियाणा, पंजाब, महाराष्ट्र, उत्तर प्रदेश एवं मध्य प्रदेश में निवास करते हैं।